***Образец №4***

***Проект***

**ДОГОВОР № ......**

Днес,...................................г., в гр. Свиленград, между:

1. **ОБЩИНА СВИЛЕНГРАД**, ЕИК 000903825 с административен адрес: гр.Свиленград, бул.”България” №32, представлявана от арх.Анастас Карчев – Кмет на Община Свиленград, наричана за краткост ВЪЗЛОЖИТЕЛ

и

**2. ..................................................................**, наричан по-долу ИЗПЪЛНИТЕЛ, се сключи настоящия договор за следното:

**І. ПРЕДМЕТ НА ДОГОВОРА**

**Чл.1.(1)** ВЪЗЛОЖИТЕЛЯТ възлага, а ИЗПЪЛНИТЕЛЯТ приема да предоставя, срещу възнаграждение и при условията на този Договор следните услуги: ***.........................................***, по Договор No B2.6d.12, финансиран по програма за трансгранично сътрудничество ИНТЕРРЕГ V-A ГЪРЦИЯ- БЪЛГАРИЯ 2014-2020”,по смисъла на Закона за устройство на територията („**ЗУТ**“) и нормативните актове по неговото приложение, наричани за краткост „**Услугите**“.

**(2)** ИЗПЪЛНИТЕЛЯТ се задължава да предостави Услугите по чл.1, ал.1 в съответствие с Техническата спецификация, Техническото предложение и Ценовото предложение на ИЗПЪЛНИТЕЛЯ, представляващи неразделна част от договора.

**(3)** В срок до 3 (три) дни от датата на сключване на Договора, но най-късно преди започване на неговото изпълнение, ИЗПЪЛНИТЕЛЯТ уведомява ВЪЗЛОЖИТЕЛЯ за името, данните за контакт и представителите на подизпълнителите, посочени в офертата на ИЗПЪЛНИТЕЛЯ. ИЗПЪЛНИТЕЛЯТ уведомява ВЪЗЛОЖИТЕЛЯ за всякакви промени в предоставената информация в хода на изпълнението на Договора в срок до 3 (три) дни от настъпване на съответното обстоятелство.

**II. СРОК ЗА ИЗПЪЛНЕНИЕ**

**Чл.2. (1)** Настоящият договор влиза в сила след подписването му и от двете страни и е със срок на изпълнение до приключване на всички поети ангажименти по него, но не по-късно крайния срок на договора за предоставяне на БФП.

**(2)** Срокът за изпълнение на Услугите е, както следва:

* **СРОК ЗА ИЗПЪЛНЕНИЕ НА СТРОИТЕЛНИЯ НАДЗОР:**Срокът започва да тече от датата на подписване на Протокол обр. 2(2а) за откриване на строителна площадка и определяне на строителна линия и ниво на строежа съгласно Наредба № 3 от 31 юли 2003г. за съставяне на актове и протоколи по време на строителството, и е до датата на подписване на Констативен акт за установяване годността за приемане на строежа, обр.15 от Наредба № 3 от 31 юли 2003 г. за съставяне на актове и протоколи по време на строителството.
* **СРОК ЗА ИЗГОТВЯНЕ НА ОКОНЧАТЕЛНИЯ ДОКЛАД и ТЕХНИЧЕСКИЯ ПАСПОРТ –** до 20 (двадесет) календарни дни считано от датата на подписване на Констативен акт за установяване годността за приемане на строежа, образец 15 от Наредба №3 от 31 юли 2003г. за съставяне на актове и протоколи по време на строителството.

**(3)** При получаване на непълни по обем и съдържание Окончателен доклад и Технически паспорт на строежа, ВЪЗЛОЖИТЕЛЯТ писмено уведомява ИЗПЪЛНИТЕЛЯ, като определя подходящ срок за предоставянето им.

**(4)** В случай на установени несъответствия и/или непълноти в изготвените от ИЗПЪЛНИТЕЛЯ Окончателен доклад и Технически паспорт, същиясе задължава да ги коригира в съответствие с дадените указания.

**Чл.3.** ИЗПЪЛНИТЕЛЯТ ще продължи да предоставя своите услуги до изтичането на последния гаранционен срок, съгласно Наредба №2 от 31.07.2003г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти.

**Чл.4.** В случай, че ВЪЗЛОЖИТЕЛЯТ е поискал удължаване на срока на договора за предоставяне на БФП, или на част от дейностите, срока на настоящия договор може да бъде удължен.

**Чл.5.** Изменение на сключения Договор са възможни по изключение в случаите, предвидени в чл.116 от ЗОП.

**Чл.6.** Мястото на изпълнение на Договора е Република България, област Хасково, община Свиленград, .......................................................

**III. ЦЕНА**

**Чл.7. (1)**  За предоставянето на Услугите, ВЪЗЛОЖИТЕЛЯТ се задължава да плати на ИЗПЪЛНИТЕЛЯ обща цена в размер на **........................лв. без ДДС** и **.............................лв. с ДДС**, наричана по – нататък „**Цената**“ или „Стойността на Договора“, съгласно Ценовото предложение на ИЗПЪЛНИТЕЛЯ, съдържащо се в офертата на ИЗПЪЛНИТЕЛЯ.

**(2)** Цената не включва разходите за такси по Закона за държавните такси, Закона за местните данъци и такси, и други сходни такси, свързани с осъществяването на задълженията по строителния надзор. Такива такси се заплащат директно от ВЪЗЛОЖИТЕЛЯ по указание от ИЗПЪЛНИТЕЛЯ или от ИЗПЪЛНИТЕЛЯ за сметка на ВЪЗЛОЖИТЕЛЯ. В последния случай, направените от ИЗПЪЛНИТЕЛЯ разходи се възстановяват на ИЗПЪЛНИТЕЛЯ от ВЪЗЛОЖИТЕЛЯ срещу представяне на отчетен документ, издаден на името на ВЪЗЛОЖИТЕЛЯ, до края на месеца, в който са извършени.

**(3)** Цената по предходната алинея е за цялостно извършване на дейностите, включени в предмета на поръчката, включително разходи за труд, извънреден труд, материали, логистика, командировки и всички други присъщи разходи, не упоменати по-горе, включително печалба за ИЗПЪЛНИТЕЛЯ.

**(4)** Договорената цена е окончателна и не подлежи на актуализация за срока на настоящия договор.

**IV. НАЧИН НА ПЛАЩАНЕ**

**Чл.8. (1)**  Плащането по Договора се извършва в срок до 30(тридесет) дни, след:

**1.** приемане на строежа и подписан Констативен акт за установяване годността за приемане на строежа – Приложение №15 от Наредба № 3 от 31 юли 2003 година;

**2.** представяне от ИЗПЪЛНИТЕЛЯ на окончателен доклад и Технически паспорт на строежа;

**3.**  окончателен приемо-предавателен протокол подписан от двете страни без забележки;

**4.** издаване от ИЗПЪЛНИТЕЛЯ и представяне на ВЪЗЛОЖИТЕЛЯ оригинал на фактура за дължимата сума.

**Чл.9. (1)** Възнаграждението по чл.7, ал.1 от настоящия договор ще се изплати на ИЗПЪЛНИТЕЛЯ по посочена от него банкова сметка:

**.................................................**

**(2)** ИЗПЪЛНИТЕЛЯТе длъжен да уведомява писмено ВЪЗЛОЖИТЕЛЯ за всички последващи промени по ал.1 в срок от 5 (пет) дни, считано от момента на промяната. В случай, че ИЗПЪЛНИТЕЛЯТ не уведоми ВЪЗЛОЖИТЕЛЯ в този срок, се счита, че плащането е надлежно извършено.

**(3)** Плащане се дължи за реално извършена работа.

**(4)** Във всички разходооправдателни документи /фактури и др./, освен задължителната информация и реквизити, съгласно Закона за счетоводството, задължително трябва да се съдържа и следната информация съгласно разписаното в Условията за изпълнение:

- наименованието на финансиращата програма;

- регистрационния номер на договора за безвъзмездна финансова помощ;

- дата на договора за обществена поръчка, по който е извършено плащане.

**(5)** Когато ИЗПЪЛНИТЕЛЯТ е сключил договор/договори за подизпълнение, ВЪЗЛОЖИТЕЛЯТ може да извърши директно плащане към подизпълнителя при условията на чл.66 от ЗОП.

**(6)** За приложимите правила относно директните разплащания с подизпълнители се прилага реда по чл.66 от ЗОП.

**(7)** В случай, че Сертифициращият орган не сертифицира платени от ВЪЗЛОЖИТЕЛЯ разходи, констатирани като неправомерно изплатени суми, ИЗПЪЛНИТЕЛЯТ се задължава да възстанови съответните дължими суми в срок от 15 (петнадесет) работни дни от получаване на искане за това на името на ВЪЗЛОЖИТЕЛЯ.

**(8)** Срокът на всички плащания разписани в договора може да бъде удължен при възникнали обстоятелства съгласно чл.303а, ал.2 от Търговския закон.

**(9)** Срокът за плащане спира да тече от момента, в който ИЗПЪЛНИТЕЛЯТ бъде уведомен, че фактурата му не може да бъде платена поради липсващи и/или некоректни документи или наличие на доказателства, че разходът не е правомерен. ИЗПЪЛНИТЕЛЯТ трябва да даде разяснения, да направи изменения в документите или представи допълнителна информация в срок до пет работни дни, след като бъде уведомен за това. Периодът за плащане продължава да тече от датата, на която ВЪЗЛОЖИТЕЛЯТ получи правилно оформена фактура или одобри поисканите разяснения, корекциите в документите или допълнителната информация.

**Чл.10.** ВЪЗЛОЖИТЕЛЯТ не заплаща суми за непълно и/или некачествено извършени от ИЗПЪЛНИТЕЛЯ работи преди отстраняване на всички недостатъци. Отстраняването е за сметка на ИЗПЪЛНИТЕЛЯ.

**V. ПРАВА И ЗАДЪЛЖЕНИЯ НА СТРАНИТЕ**

**Чл.11.** **ВЪЗЛОЖИТЕЛЯТ има право:**

**(1)** да изисква от ИЗПЪЛНИТЕЛЯ да изпълнява в срок и без отклонения съответните дейности съгласно Техническата спецификация на обществената поръчка;

**(2)** да контролира изпълнението на поетите от ИЗПЪЛНИТЕЛЯ задължения, в т.ч. да иска и да получава информация от ИЗПЪЛНИТЕЛЯ през целия Срок на Договора, или да извършва проверки, при необходимост и на мястото на изпълнение на Договора, но без това да пречи на изпълнението;

**(3)** да осъществява контрол по изпълнението относно качество, количество, етап на изпълнение, технически параметри и други във всеки момент от изпълнението на Договора;

**(4)** да упражнява лично или чрез упълномощени от него лица цялостен контрол върху дейността на ИЗПЪЛНИТЕЛЯ по този договор, без това да нарушава оперативната самостоятелност на ИЗПЪЛНИТЕЛЯ;

**(5)** за срока на действие на настоящия договор да изисква:

- писмени и устни обяснения от ИЗПЪЛНИТЕЛЯ по въпроси, свързани с изпълнение на задълженията му по този договор;

- при необходимост, писмена информация за извършените строително - монтажни работи на обекта;

- представянето на всички данни и документи за целите на упражняването на контрол върху дейността на ИЗПЪЛНИТЕЛЯ (включително копия на документи, извлечения, справки, доклади, становища, протоколи и актове по изпълнение на договора и др.).

**(6)** да прави рекламации при установяване на некачествена работа (дейност или услуга), която не е в съответствие с техническата спецификация и с техническото предложение на ИЗПЪЛНИТЕЛЯ;

**(7)** да откаже да приеме обекта или части от него, ако открие съществени недостатъци;

**(8)** да откаже да заплати изцяло или отчасти цената по настоящия договор, ако ИЗПЪЛНИТЕЛЯТ не е изпълнил пълно и точно предмета на договора. Това право отпада, когато ИЗПЪЛНИТЕЛЯТ отстрани за своя сметка недостатъците на своята работа в даден му от ВЪЗЛОЖИТЕЛЯ подходящ срок;

**(9)** да удържа суми за неустойки за некачествено изпълнение на Услугите от внесената Гаранция за обезпечаване на изпълнението на Договора;

**(10)** да проверява по всяко време съответствието на изпълненото от ИЗПЪЛНИТЕЛЯ с изискванията му и при констатирани различия да развали едностранно Договора;

**(11)** при констатирано неизпълнение и/или нарушение на задълженията по договора, недостатъчна компетентност, ВЪЗЛОЖИТЕЛЯ има право да поиска замяна на член от екипа на ИЗПЪЛНИТЕЛЯ с друг;

**(12)** да провежда координационни срещи между ВЪЗЛОЖИТЕЛЯТ, ИЗПЪЛНИТЕЛЯТ, АВТОРСКИЯ НАДЗОР и ИЗПЪЛНИТЕЛЯТ по договора за строителство, на които ще се обсъжда етапа на изпълнение на договорените строителни дейности в съответствие с клаузите на съответните договори;

**(13)** да поиска представянето на застрахователните полици и платежните документи от ИЗПЪЛНИТЕЛЯ, удостоверяващи плащането на застрахователните премии по дължимите застраховки, като ИЗПЪЛНИТЕЛЯТ се задължава да ги предостави.

**Чл.12. ВЪЗЛОЖИТЕЛЯТ е длъжен**:

**(1)** да приеме изпълнението на Услугите, когато отговаря на договореното, по реда и при условията на този Договор;

**(2)** да заплати на ИЗПЪЛНИТЕЛЯ в срок дължимото възнаграждение съгласно чл.7 по реда на настоящия договор;

**(3)** да осигури на ИЗПЪЛНИТЕЛЯ съдействието, информацията и документите, необходими му за качественото извършване на Услугите по чл.1, ал.1;

**(4)** да осигури на ИЗПЪЛНИТЕЛЯ постоянен достъп до обекта;

**(5)** да уведомява писмено ИЗПЪЛНИТЕЛЯ при възникване на непредвидени обстоятелства, които могат да доведат до спиране на изпълнението на възложената работа, в срок от 2 работни дни от датата на узнаване;

**(6)** да пази поверителна Конфиденциалната информация, в съответствие с уговореното в чл. 55 от Договора;

**(7)** да освободи представената от ИЗПЪЛНИТЕЛЯ Гаранция за изпълнение, съгласно клаузите на настоящия Договор.

**Чл.13.** **ИЗПЪЛНИТЕЛЯТ има право:**

**(1)** да осъществява строителния надзор винаги, когато това е необходимо, и останалите участници в строителството са длъжни да изпълняват неговите предписания и заповеди, вписани по надлежния ред в Заповедната книга;

**(2)** да уведоми незабавно ВЪЗЛОЖИТЕЛЯ при нарушаване на строителните правила и норми, а в 3-дневен срок от установяване на нарушението – и съответната ДНСК, както и да спре работите по строежа до отстраняване на констатирани пропуски и нарушения при изпълнение на СМР и да контролира отстраняването на дефектите, посочени от него или други контролни органи. При неизпълнение от страна на строителя на предписанията за отстраняване на констатираните пропуски, да уведоми незабавно ВЪЗЛОЖИТЕЛЯ и органите на съответната ДНСК;

**(3)** да дава указания относно съответствието на вложените материали и извършваните СМР, а при необходимост да предписва допълнителни изпитвания на влаганите строителни материали, за което незабавно да уведомява ВЪЗЛОЖИТЕЛЯ;

**(4)** да получи уговореното възнаграждение в размера, сроковете и при условията на настоящия Договор;

**(5)** да иска от Възложителя съдействие, информация и документи, необходими му за качественото извършване на Услугите;

**(6)** да изисква чрез ВЪЗЛОЖИТЕЛЯ, присъствието на Проектанта, когато това се налага, както и когато се съставят и подписват задължителни актове и протоколи;

**(7)** да контролира отстраняването на дефектите, посочени от него или други контролни органи;

**(8)** да присъства при провеждане на изпитвания на влаганите строителни материали;

**(9)** да иска от ВЪЗЛОЖИТЕЛЯ приемане на работата, в случай че е изпълнена точно.

**Чл. 14. ИЗПЪЛНИТЕЛЯТ e длъжен:**

**(1)** да предостави Услугите по чл.1, ал.1 и да изпълнява задълженията си по този Договор в уговорените срокове и качествено, в съответствие с настоящия Договор, техническата спецификация, техническото предложение, договора за извършването на възложените СМР и останалите изисквания за изпълнение чрез квалифицирани специалисти, определени за надзор по съответните проектни части;

**(2)** да изпълнява задълженията си като строителен надзор по реда на чл.168 от ЗУТ по време на строителството и до въвеждането в експлоатация на строежа, в съответствие с действащото българско законодателство (Закон за устройство на територията (ЗУТ), Наредба № 3 от 31.07.2003г. на МРРБ към ЗУТ за съставяне на актове и протоколи по време на строителството и Наредба №2 от 31.07.2003г. на МРРБ към ЗУТ за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти);

**(3)** в изпълнение на задълженията по предходната алинея ИЗПЪЛНИТЕЛЯТ да контролира и носи отговорност за:

**1.** законосъобразно започване на строежа;

**2.** осъществяване на контрол относно пълнота и правилно съставяне на актовете и протоколите по време на строителството;

**3.** спиране на строежи, които се изпълняват при условията на чл. 224, ал. 1 и чл. 225, ал. 2 и в нарушение на изискванията на чл. 169, ал. 1 и 3;

**4.** осъществяване на контрол относно спазване на изискванията за здравословни и безопасни условия на труд в строителството;

**5.** недопускане на увреждане на трети лица и имоти вследствие на строителството;

**6.** участие в изготвянето и подписва на всички актове и протоколи по време на строителството, необходими за оценка на строежите, относно изискванията за безопасност и за законосъобразно изпълнение, съгласно изискванията на Законовите разпоредби, включително Наредба №3 от 31.07.2003г. за съставяне на актове и протоколи по време на строителството (обн. ДВ. бр.72 от 15 август 2003г. с последващите изменения и допълнения);

**7.** при нарушаване на техническите правила и нормативи лицето, упражняващо строителен надзор, е длъжно да уведоми регионалната дирекция за национален строителен контрол в 3-дневен срок от установяване на нарушението;

**8.** изготвяне, след приключване на строително-монтажните работи, на “Окончателен доклад на лицето, упражняващо строителен надзор” по смисъла на ЗУТ и на НАРЕДБА № 2 ОТ 31 ЮЛИ 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти;

**9.** отговорност за щети, които са нанесли на възложителя и на другите участници в строителството, и солидарна отговорност със строителя за щети, причинени от неспазване на техническите правила и нормативи и одобрените проекти. Отговорността по договора за строителен надзор е със срокове не по-малки от гаранционните срокове в строителството;

**(4)** да не предоставя документи и информация на трети лица относно изпълнението на поръчката, както и да не използва информация, станала му известна при изпълнение на задълженията му по настоящия договор;

**(5)** да сключи договор/договори за подизпълнение с посочените в офертата му подизпълнители при условията на чл.66 от ЗОП.

**(6)** да извърши в договорения срок услугите, предмет на договора, в съответствие с изискванията на ВЪЗЛОЖИТЕЛЯ, условията на този договор и при стриктно спазване на законовите разпоредби;

**(7)** да действа с грижата на добрия търговец, с необходимото старание и експедитивност и незабавно да информира в писмен вид ВЪЗЛОЖИТЕЛЯ за възникнали обстоятелства, които изискват решение от негова страна;

**(8)** във всеки един момент да изпълнява своите задължения безпристрастно и лоялно, и да бъде доверен съветник на ВЪЗЛОЖИТЕЛЯ съобразно принципите на професионалната етика;

**(9)** да поддържа за срока до въвеждане на строежите в експлоатация – застраховка по чл.171, ал.1 от ЗУТ за професионалната си отговорност за вреди, причинени на ВЪЗЛОЖИТЕЛЯ, или на други участници в строителството, или на трети лица вследствие на неправомерни действия или бездействия при или по повод изпълнение на задълженията си по този договор. ИЗПЪЛНИТЕЛЯТ е длъжен да поддържа застрахователния лимит през целия период на Договора, включително като заплати допълнителни премии, в случай че през застрахователния период настъпят събития, които биха намалили застрахователното покритие.

**(10)** да носи отговорност за дейностите и задълженията му като участник в инвестиционния процес, регламентирани в чл.166 и чл.168 от ЗУТ, както и за тези произтичащи от чл.178 от ЗУТ.

**(11)** да осигури законосъобразно, качествено и срочно започване, изпълнение и завършване на строителството, включително да следи за спазване на графиците за доставка на строителни продукти, механизация, работна сила и всякакви услуги и дейности, необходими за изпълнение на строителството в съответствие с техническа спецификация на Изпълнителя на СМР;

**(12)** да отстранява за своя сметка недостатъците, пропуските и грешките в Окончателния доклад и Техническия паспорт, установени в хода на извършване на проверките от ВЪЗЛОЖИТЕЛЯ;

**(13)** да поема за своя сметка всички разходи, във връзка с организацията и изпълнението на предмета на обществената поръчка, както и във връзка с отстраняването на грешки, пропуски и/или непълноти. В случай на констатирани недостатъци, грешки, пропуски и/или непълноти в изготвените от него документи, ВЪЗЛОЖИТЕЛЯТ и ИЗПЪЛНИТЕЛЯподписват Протокол за установен недостатък наИЗПЪЛНИТЕЛЯ, в който се посочва срок за отстраняване, в който срок ИЗПЪЛНИТЕЛЯ се задължава да отстрани същите;

**(14)** да уведомява Възложителя с писмено известие за спиране на изпълнението на договора поради непреодолима сила /при евентуално възникване на такава/;

**(15)** да участва в оперативки и срещи с другите участници в строителния процес;

**(16)** да осъществява ежедневен контрол на строителния процес за съответствието на Строежа с действащите норми и правила за изпълнение на строително – монтажни работи и за спазване на изискванията по чл.169 от ЗУТ и одобрения инвестиционен проект, както и в случаите на възникнали допълнителни СМР на строежа;

**(17)** да съставя протоколи по чл. 159 от ЗУТ с отразяване в тях на резултатите от извършените проверки при достигане на контролираните нива и изпращане на заверено копие от съответния протокол в тридневен срок след съставянето му в Общината;

**(18)** да спре строителството със заповед, вписана в заповедната книга на строежа, в случай на установени съществени отклонения от строителните книжа при проверката на достигнатите проектни нива, съставяне на протокол за установените отклонения и изпращане на същия в тридневен срок в Регионалната дирекция за национален строителен контрол;

**(19)** да участва при съставянето и подписването на актовете и протоколите, регламентирани с Наредба № 3 от 31.07.2003 г., непосредствено след извършените проверки, огледи и измервания на място и само когато са постигнати изискванията към строежите по чл. 169, ал. 1 –и 3 от ЗУТ за съответните извършени строително-монтажни работи;

**(20)** да съставя всички непосочени в Наредба № 3 от 31.07.2003г., но необходими актове, протоколи и други документи за контрол и приемане на строителни и монтажни работи при изпълнение на всеки строеж, съгласно изискванията на действащата нормативна уредба за контрол и приемане на строителни и монтажни работи, както и указания на производители за изпълнение и сертифициране на определени видове СМР и оборудване;

**(21)** да контролира влаганите в строежа строителни продукти и материали по отношение съответствието им с изискванията към строежите, определени със Закона за техническите изисквания към продуктите, **Наредба** № РД-02-20-1 от 5 февруари **2015** г. за условията и реда за влагане на **строителни продукти** в строежите на Република България и чл.169 от ЗУТ, както и с Техническите спецификации към Договора за строителство;

**(22)** да осъществява контрол по опазването на околната среда и управлението на отпадъците в съответствие със Закона за опазване на околната среда, Закона за управление на отпадъците и наредбите към тях;

**(23)** да участва в съставянето и подписване на констативен акт съгласно чл.176, ал.1 от ЗУТ, с който се удостоверява, че Строежът е изпълнен съобразно одобрените инвестиционни проекти, заверената екзекутивна документация, изискванията към строежите по чл.169, ал. 1 и 3 от ЗУТ и условията на договора;

**(24)** да изготви технически паспорт съгласно чл. 176а от ЗУТ и окончателен доклад;

**(25)** да окомплектова цялата необходима документация по време на строителния процес – актове, протоколи, изпитвания и измервания, сертификати за вложени материали, декларации за съответствие и др. и да информира възложителя за липсващи документи, както и да съдейства за тяхното набавяне;

**(26)** да контролира спазване на нормите за здравословни и безопасни условия труд и пожарна безопасност;

**(27)** да изпълнява и всички други задължения, посочени в Техническата спецификация;

**(28)** да обезпечи присъствие на обекта, в зависимост от изпълняваните СМР по съответните части, на технически правоспособни лица, съгласно изискванията на ЗУТ и, чрез които се упражнява строителния надзор;

**(29)** чрез специалистите по съответните части, включени в списъка на правоспособните физически лица, да подписва необходимите документи за действително извършени СМР, c които се документират количеството, обемът и стойността на изпълнените видове СМР на обекта по договорени цени, съгласно сключения договор за строителство на обекта.

**(30)** да изисква сертификати за качеството на материалите, да одобрява заедно с ВЪЗЛОЖИТЕЛЯ и лицата, упражняващи авторски надзор предложените образци и да разрешава влагането на материалите след представянето на сертификати за тях;

**(31)** да информира незабавно в писмен вид ВЪЗЛОЖИТЕЛЯ за всички обстоятелства, които изискват решение от негова страна съгласно настоящия договор, договора със строителя или законовите разпоредби;

**(32)** да информира ВЪЗЛОЖИТЕЛЯ за проблеми, възникнали при изпълнението на договора и за мерките, предприети за тяхното решаване;

**(33)** периодично да информира ВЪЗЛОЖИТЕЛЯ за хода на строителството и изпълнението на възложените му дейности, ресурсно обезпечаване, както и за допуснатите пропуски, взетите мерки и необходимостта от съответните разпореждания;

**(34)** да не извършва промени в сроковете, количествата и видовете работи без разрешение на ВЪЗЛОЖИТЕЛЯ;

**(35)** да вписва всички предписания и заповеди, свързани с изпълнението на СМР, в заповедната книга на строежа, която се съхранява на строежа от строителя. Предписанията, респективно заповедите, задължително се подписват и датират. При неизпълнение на предписанията и заповедите отразени в заповедната книга от страна на строителя ИЗПЪЛНИТЕЛЯТ е длъжен да спазва разпоредбите на чл.168 ЗУТ.

**(36)** в срок до 20 (двадесет) календарни дни, считано от датата на подписване на Констативен акт за установяване годността за приемане на строежа, образец 15 от Наредба №3 от 2003г. за съставяне на актове и протоколи по време на строителството, да изготви и представи на ВЪЗЛОЖИТЕЛЯ окончателен доклад по смисъла на чл.168, ал.6 от ЗУТ и актуализиран технически паспорт за обекта. Докладът и техническият паспорт се представят в 3 (три) оригинала на хартиен носител и 1 (един) на електронен носител.

**(37)** да поеме всички санкции, наложени на ВЪЗЛОЖИТЕЛЯ във връзка или по повод на дейности, за които отговаря ИЗПЪЛНИТЕЛЯТ;

**(38)** да упражнява строителен надзор по време на изпълнение на СМР по време на гаранционните срокове;

**(39)** при проверки на място от страна на ВЪЗЛОЖИТЕЛЯ, респективно от определено/и от него лице/а,да осигури присъствието на свои представител, както и да осигурява: достъп до помещения, преглед на документи, свързани с изпълнението на поръчката;

**(40)** да предоставя достъп и осигурява условия за извършване на проверки на място и одити по време на изпълнението на проекта от Управляващия Орган, Сертифициращия орган, Одитния орган, определени български контролни и одитиращи органи, Европейската служба за борба с измамите, Европейската сметна палата и от страна на Европейската комисия;

**(41)** да изпълнява всички препоръки, направени в резултат на документална проверка или проверка на място;

**(42)** да съхранява цялата документация по изпълнението на настоящия договор, в сроковете по чл.140 от Регламент (ЕС) №1303/2013;

**(43)** да съхранява оригиналите на документите (технически и финансови), свързани с изпълнението на настоящия договор в отделно досие. Документите в досието трябва да са картотекирани по начин, който улеснява проверката;

**(44)** да спазва изискванията на мерките за информация и публичност при изпълнение на дейностите по поръчката, съобразно Ръководството за информация и публичност, което може да бъде намерено на официалния сайт на Програмата- <http://www.greece-bulgaria.eu/com/17_Documents-for-project-implementation>;

**(45)** да следи за нередности при изпълнение на договора. В случай на възникване на нередност веднага да докладва на ВЪЗЛОЖИТЕЛЯ, друг представител на ръководството или служителя по сигурността на информацията, когато констатира и/или забележи нарушения и/или нередности, които могат да застрашат сигурността на информационните активи в Община Свиленград. Под „нередност” следва да се разбира всяко нарушение на правото на Съюза или на националното право, свързано с прилагането на тази разпоредба, произтичащо от действие или бездействие на икономически оператор, участващ в прилагането на европейските структурни и инвестиционни фондове, което има или би имало за последица нанасянето на вреда на бюджета на Съюза чрез начисляване на неправомерен разход в бюджета на Съюза;

**(46)** в случай на нередности, допуснати и/или извършени от ИЗПЪЛНИТЕЛЯ по проекта, той носи отговорност за възстановяването на точния размер на причинените вреди;

**(47)** да възстановява на ВЪЗЛОЖИТЕЛЯ суми по установени нередности, заедно с дължимата лихва и други неправомерно получени средства, при констатиране на такива;

**(48)** да поеме всички санкции, наложени на ВЪЗЛОЖИТЕЛЯ, във връзка или по повод Услуги, за които отговаря по този Договор;

**(49)** при удовлетворяване на ВЪЗЛОЖИТЕЛЯ от внесената гаранция за изпълнение на поръчката, в срок от 10 (десет) дни, да допълни същата, до определения в обявлението за поръчката от ВЪЗЛОЖИТЕЛЯ размер;

**(50)** най-късно 15 (петнадесет) календарни дни преди изтичане срока на валидност на банковата гаранция за изпълнение, същата да се продължи, съобразно удължаване на времетраенето на договора;

**(51)** да изпълнява и други задължения, неупоменати изрично по–горе, но предвидени в българското законодателство.

**Чл.15.** ИЗПЪЛНИТЕЛЯТ e съгласен Управляващия Орган, Сертифициращия орган, Одитния орган, определени български контролни и одитиращи органи, Европейската служба за борба с измамите, Европейската сметна палата и от страна на Европейската комисия да публикуват неговото наименование и адрес, предназначението на отпуснатата безвъзмездна финансова помощ и нейния размер, съгласно предвиденото в Договора.

**VІ. ПРИЕМАНЕ НА РАБОТАТА И ОТГОВОРНОСТ НА СТРАНИТЕ**

**Чл.16.** Услугите по чл.1 ще бъдат приемани и одобрявани от ВЪЗЛОЖИТЕЛЯ, въз основа на Приемо - предавателен протокол за предаване от ИЗПЪЛНИТЕЛЯ на ВЪЗЛОЖИТЕЛЯ на съставени и подписани: Констативен акт обр.15 за установяване годността за приемане на строежа, съгласно Наредба №3 от 31.07.2003г., Окончателен доклад и актуализиран Технически паспорт на строежа.

**Чл.17.** Предаването на изпълнението на Услугите по чл.1 се документира с протокол за приемане и предаване (който не е основание за плащане), който се подписва от представители на ВЪЗЛОЖИТЕЛЯ и ИЗПЪЛНИТЕЛЯ в два оригинални екземпляра – по един за всяка от Страните ( **„Приемо – предавателен протокол“** ).

**Чл.18.** Окончателното приемане на изпълнението на Услугите по този Договор се извършва с подписване на **„Окончателен Приемо – предавателен протокол“**, подписан от Страните.

**Чл.19**. ИЗПЪЛНИТЕЛЯТ носи имуществена отговорност за нанесените щети или пропуснатите ползи, резултат на виновно, лошо, забавено или неизпълнено задължение по този договор.

**Чл.20.** ИЗПЪЛНИТЕЛЯТ съгласно чл.168, ал.7 от ЗУТ носи отговорност за щети, които е нанесъл на ВЪЗЛОЖИТЕЛЯ и на другите участници в строителството, и солидарна отговорност със строителя за щети, причинени от неспазване на техническите правила и нормативи и одобрените проекти. Отговорността по договора за изпълнение на услугата е със срокове не по-малки от гаранционните срокове в строителството.

**Чл.21.** ИЗПЪЛНИТЕЛЯТ носи отговорност за действията на трети лица – допуснати от него до обекта на надзора (без контролните органи), като за свои действия.

**Чл.22.** ИЗПЪЛНИТЕЛЯТ носи отговорност и се задължава да обезщети ВЪЗЛОЖИТЕЛЯ, за което и да е искане, претенция, процедура или разноски, направени във връзка с имуществени и не имуществени вреди, причинени на други участници в строителството и/или трети лица, вкл. телесна повреди или смърт, при или по повод изпълнението на задълженията си по този Договор.

**Чл.23.** ИЗПЪЛНИТЕЛЯТ носи отговорност и се задължава да обезщети ВЪЗЛОЖИТЕЛЯ, за което и да е искане, претенция, процедура или разноски, направени във връзка с материални вреди, причинени на движима или недвижима собственост на други участници в строителството и/или на трети лица, при или по повод изпълнението на задълженията си по този Договор.

**VII. ГАРАНЦИИ ЗА ИЗПЪЛНЕНИЕ НА ДОГОВОРА**

**Чл.24.** При подписването на този Договор, ИЗПЪЛНИТЕЛЯТ представя на ВЪЗЛОЖИТЕЛЯ гаранция за изпълнение в размер на **5%** (пет на сто) от стойността на Договора без ДДС или сумата от .................... лева, която служи за обезпечаване на изпълнението на задълженията на ИЗПЪЛНИТЕЛЯ по Договора.

**Чл.25. (1)** В случай на изменение на Договора, извършено в съответствие с този Договор и приложимото право, включително когато изменението е свързано с индексиране на Цената, ИЗПЪЛНИТЕЛЯТ се задължава да предприеме необходимите действия за привеждане на Гаранцията за изпълнение в съответствие с изменените условия на Договора, в срок до 5 (пет) дни от подписването на допълнително споразумение за изменението.

**(2)** Действията за привеждане на Гаранцията за изпълнение в съответствие с изменените условия на Договора могат да включват, по избор на ИЗПЪЛНИТЕЛЯ:

1. внасяне на допълнителна парична сума по банковата сметка на ВЪЗЛОЖИТЕЛЯ, при спазване на изискванията на чл.26 от Договора; и/или;

2. предоставяне на документ за изменение на първоначалната банкова гаранция или нова банкова гаранция, при спазване на изискванията на чл.27 от Договора; и/или

3. предоставяне на документ за изменение на първоначалната застраховка или нова застраховка, при спазване на изискванията на чл.28 от Договора.

**Чл.26.** Когато като Гаранция за изпълнение се представя парична сума, сумата се внася по банковата сметка на ВЪЗЛОЖИТЕЛЯ, посочена в Документацията за обществената поръчка.

**Чл.27.(1)** Когато като гаранция за изпълнение се представя банкова гаранция, ИЗПЪЛНИТЕЛЯТ предава на ВЪЗЛОЖИТЕЛЯ оригинален екземпляр на банкова гаранция, издадена в полза на ВЪЗЛОЖИТЕЛЯ, която трябва да отговаря на следните изисквания:

1. да бъде безусловна и неотменяема банкова гаранция във форма, предварително съгласувана с ВЪЗЛОЖИТЕЛЯ, да съдържа задължение на банката - гарант да извърши плащане при първо писмено искане от ВЪЗЛОЖИТЕЛЯ, деклариращ, че е налице неизпълнение на задължение на ИЗПЪЛНИТЕЛЯ или друго основание за задържане на Гаранцията за изпълнение по този Договор;

2. да бъде със срок на валидност – срокът на изпълнение на СМР - 180 календарни дни, плюс срока за изготвяне на техническия паспорт и окончателния доклад – 20 календарни дни, плюс 150 календарни дни.

**(2)** Банковите разходи по откриването и поддържането на Гаранцията за изпълнение във формата на банкова гаранция, както и по усвояването на средства от страна на ВЪЗЛОЖИТЕЛЯ, при наличието на основание за това, са за сметка на ИЗПЪЛНИТЕЛЯ.

**Чл.28. (1)** Когато като Гаранция за изпълнение се представя застраховка, ИЗПЪЛНИТЕЛЯТ предава на ВЪЗЛОЖИТЕЛЯ оригинален екземпляр на застрахователна полица, издадена в полза на ВЪЗЛОЖИТЕЛЯ, в която ВЪЗЛОЖИТЕЛЯТ е посочен като трето ползващо се лице (бенефициер), която трябва да отговаря на следните изисквания:

1. да обезпечава изпълнението на този Договор чрез покритие на отговорността на ИЗПЪЛНИТЕЛЯ;

2. да бъде със срок на валидност – срокът на изпълнение на СМР - 180 календарни дни, плюс срока за изготвяне на техническия паспорт и окончателния доклад – 20 календарни дни, плюс 150 календарни дни.

По отношение Гаранциите за изпълнениеважат разпоредбите на чл.111 от ЗОП.

**(2)** Разходите по сключването на застрахователния договор и поддържането на валидността на застраховката за изисквания срок, както и по всяко изплащане на застрахователно обезщетение в полза на ВЪЗЛОЖИТЕЛЯ, при наличието на основание за това, са за сметка на ИЗПЪЛНИТЕЛЯ.

**Чл.29. (1)** ВЪЗЛОЖИТЕЛЯТ освобождава Гаранцията за изпълнение в срок **до 30 (тридесет) дни** след крайния срок на Договора/приключване на изпълнението на Договора и окончателно приемане на Услугата в пълен размер, ако липсват основания за задържането от страна на ВЪЗЛОЖИТЕЛЯ на каквато и да е сума по нея, както и при прекратяване на договора по взаимно съгласие.

**(2)** Освобождаването на Гаранцията за изпълнение се извършва, както следва:

1. когато е във формата на парична сума – чрез превеждане на сумата по банковата сметка на ИЗПЪЛНИТЕЛЯ, посочена в чл.9 от Договора;

2. когато е във формата на банкова гаранция – чрез връщане на нейния оригинал на представител на ИЗПЪЛНИТЕЛЯ или упълномощено от него лице;

3. когато е във формата на застраховка – чрез връщане на оригинала на застрахователната полица/застрахователния сертификат на представител на ИЗПЪЛНИТЕЛЯ или упълномощено от него лице/изпращане на писмено уведомление до застрахователя.

**(3)** Гаранцията или съответната част от нея не се освобождава от ВЪЗЛОЖИТЕЛЯ, ако в процеса на изпълнение на Договора е възникнал спор между Страните относно неизпълнение на задълженията на ИЗПЪЛНИТЕЛЯ и въпросът е отнесен за решаване пред съд. При решаване на спора в полза на ВЪЗЛОЖИТЕЛЯ той може да пристъпи към усвояване на гаранциите.

**Чл.30.** ВЪЗЛОЖИТЕЛЯТ има право да задържи съответна част и да се удовлетвори от Гаранцията за изпълнение, когато ИЗПЪЛНИТЕЛЯТ не изпълни някое от неговите задължения по Договора, както и в случаите на лошо, частично и забавено изпълнение на което и да е задължение на ИЗПЪЛНИТЕЛЯ, като усвои такава част от Гаранцията за изпълнение, която съответства на уговорената в Договора неустойка за съответния случай на неизпълнение.

**Чл.31. (1)** ВЪЗЛОЖИТЕЛЯТ има право да задържи Гаранцията за изпълнение в пълен размер, в следните случаи:

1. ако ИЗПЪЛНИТЕЛЯТ не започне работа по изпълнение на Договора в срок и ВЪЗЛОЖИТЕЛЯТ развали Договора на това основание;

2. при пълно неизпълнение на възложената работа;

3. при прекратяване на дейността на ИЗПЪЛНИТЕЛЯ или при обявяването му в несъстоятелност.

**Чл.32.** В всеки случай на задържане на Гаранцията за изпълнение, ВЪЗЛОЖИТЕЛЯТ уведомява ИЗПЪЛНИТЕЛЯ за задържането и неговото основание. Задържането на Гаранцията за изпълнение изцяло или частично не изчерпва правата на ВЪЗЛОЖИТЕЛЯ да търси обезщетение в по-голям размер.

**Чл.33.** Когато ВЪЗЛОЖИТЕЛЯТ се е удовлетворил от Гаранцията за изпълнение и Договорът продължава да е в сила, ИЗПЪЛНИТЕЛЯТ се задължава в срок до 5 (пет) дни да допълни Гаранцията за изпълнение, като внесе усвоената от ВЪЗЛОЖИТЕЛЯ сума по сметката на ВЪЗЛОЖИТЕЛЯ или предостави документ за изменение на първоначалната банкова гаранция или нова банкова гаранция, съответно застраховка, така че във всеки момент от действието на Договора размерът на Гаранцията за изпълнение да бъде в съответствие с чл.24 от Договора.

**Чл.34.** ВЪЗЛОЖИТЕЛЯТ не дължи лихва за времето, през което средствата по Гаранцията за изпълнение са престояли при него законосъобразно.

**VІІІ. САНКЦИИ**

**Чл.35.** При пълно неизпълнение на поето с настоящия договор задължение, ИЗПЪЛНИТЕЛЯТ заплаща на ВЪЗЛОЖИТЕЛЯ неустойка, в размер от 30% (тридесет процента) от стойността на договора.

**Чл.36.** В случай на забава на изпълнението на Услугите по настоящия договор ИЗПЪЛНИТЕЛЯТ се задължава да заплати на ВЪЗЛОЖИТЕЛЯ неустойка в размер на 0,5 % (нула цяло и пет процента) от цената на Договора за всеки ден от забавата.

**Чл.37.** При констатирано лошо или друго неточно или частично изпълнение или при отклонение от изискванията на ВЪЗЛОЖИТЕЛЯ, посочени в Техническата спецификация, ВЪЗЛОЖИТЕЛЯТ има право да поиска от ИЗПЪЛНИТЕЛЯ да изпълни изцяло и качествено възложената работа, без да дължи допълнително възнаграждение за това. В случай, че и повторното изпълнение на Услугите е некачествено, ВЪЗЛОЖИТЕЛЯТ има право да задържи гаранцията за изпълнение и да прекрати договора.

**Чл.38.** ВЪЗЛОЖИТЕЛЯТ има право да удържи всяка дължима по този Договор неустойка чрез задържане на сума от Гаранцията за изпълнение, като уведоми писмено ИЗПЪЛНИТЕЛЯ за това.

**Чл.39.** Плащането на неустойките, уговорени в този Договор, не ограничава правото на изправната Страна да търси реално изпълнение и/или обезщетение за понесени вреди и пропуснати ползи в по-голям размер, съгласно приложимото право.

**ІХ. НЕПРЕДВИДЕНИ ОБСТОЯТЕЛСТВА**

**Чл.40.** Страните по настоящия договор не носят отговорност за неизпълнение на задълженията си при настъпването на форсмажорно събитие (непредвидени обстоятелства). Срокът за изпълнение на задължението се продължава съобразно периода, през който изпълнението е било спряно от непредвиденото обстоятелство. Клаузата не засяга права или задължения на страните, които са възникнали и са били дължими преди настъпването на непредвиденото обстоятелство, включително и възникнали задължения за плащане, чийто падеж настъпва след възникването на непредвиденото обстоятелство.

**Чл.41.** Страната, която е засегната от непредвиденото обстоятелство, следва в срок до 2 (два) дни след установяване на събитието, да уведоми другата страна за неговото настъпване.

**Чл.42.** Страните не носят отговорност една спрямо друга по отношение на вреди, претърпени като последица от непредвиденото обстоятелство.

**Чл.43.** През времето, когато изпълнението на задълженията на някоя от Страните е възпрепятствано от непредвиденото обстоятелство, за което е дадено известие в съответствие с клаузите на настоящия договор и до отпадане действието на непредвиденото обстоятелство, Страните предприемат всички необходими действия, за да избегнат или смекчат въздействието на непредвиденото обстоятелство и доколкото е възможно, да продължат да изпълняват задълженията си по договора, които не са възпрепятствани от непредвиденото обстоятелство.

**Чл.44.** Страните възобновяват изпълнението на задълженията си по настоящия договор веднага щом е възможно, след отпадане на непредвиденото обстоятелство. Ако непредвидените обстоятелства траят толкова, че ВЪЗЛОЖИТЕЛЯТ вече няма интерес от изпълнението, той има право да прекрати договора. Това право има и ИЗПЪЛНИТЕЛЯ.

**Чл.45.** Под непредвидени обстоятелства, включително и извънредно обстоятелство се разбират обстоятелствата, които са възникнали след сключването на договора и не са резултат от действие или бездействие на страните, които не са могли да бъдат предвидени при полагане на дължимата грижа и правят невъзможно изпълнението при договорените условия.

**Чл.46.** Не е налице непредвидено обстоятелство, ако съответното събитие се е случило вследствие на не положена дължима грижа от страна по настоящия договор или при полагане на дължимата грижа това събитие може да бъде преодоляно.

**X. ПРЕКРАТЯВАНЕ НА ДОГОВОРА**

**Чл. 47. (1)** Договорът се прекратява:

**1.** с изтичане на срока на Договора;

**2.** с изпълнението на всички задължения на Страните по него;

**3.** при настъпване на пълна обективна невъзможност за изпълнение, за което обстоятелство засегнатата Страна е длъжна да уведоми другата Страна в срок до 3 (три) дни от настъпване на невъзможността и да представи доказателства;

**4.** при прекратяване на юридическо лице – страна по Договора без правоприемство, по смисъла на законодателството на държавата, в която съответното лице е установено;

**5.** при условията по чл. 5, ал. 1, т. 3 от **ЗИФОДРЮПДРКТЛТДС** (Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици);

**6.** при прекратяване на лиценза/удостоверението на ИЗПЪЛНИТЕЛЯ, когато такъв е необходим за изпълнение на дейностите по този Договор;

**(2)** Договорът може да бъде прекратен:

**1.** по взаимно съгласие на Страните, изразено в писмена форма;

**2.** когато за ИЗПЪЛНИТЕЛЯ бъде открито производство по несъстоятелност или ликвидация – по искане на всяка от Страните.

**Чл.48. (1)** Всяка от Страните може да развали Договора при виновно неизпълнение на съществено задължение на другата Страна по Договора, при условията и с последиците, съгласно чл. 87 и следващите от Закона за задълженията и договорите, чрез отправяне на писмено предупреждение от изправната Страна до неизправната и определяне на подходящ срок за изпълнение. Разваляне на Договора не се допуска, когато неизпълнената част от задължението е незначителна с оглед на интереса на изправната Страна.

**(2)** ИЗПЪЛНИТЕЛЯТ е допуснал съществено отклонение от Условията за изпълнение на поръчката/ Техническата спецификация и Техническото предложение.

**(3)** ВЪЗЛОЖИТЕЛЯТ може да развали Договора само с писмено уведомление до ИЗПЪЛНИТЕЛЯ и без да му даде допълнителен срок за изпълнение, ако поради забава на ИЗПЪЛНИТЕЛЯ то е станало безполезно или ако задължението е трябвало да се изпълни непременно в уговореното време.

**Чл.49.** ВЪЗЛОЖИТЕЛЯТ прекратява Договора в случаите по чл.118, ал.1 от ЗОП, без да дължи обезщетение на ИЗПЪЛНИТЕЛЯ за претърпени от прекратяването на Договора вреди, освен ако прекратяването е на основание чл.118, ал.1, т.1 от ЗОП.

**Чл.50.** Във всички случаи на прекратяване на Договора, освен при прекратяване на юридическо лице – Страна по Договора без правоприемство:

**1.** ВЪЗЛОЖИТЕЛЯТ и ИЗПЪЛНИТЕЛЯТ съставят констативен протокол за извършената към момента на прекратяване работа и размера на евентуално дължимите плащания; и

**2.** ИЗПЪЛНИТЕЛЯТ се задължава:

**а)** да преустанови предоставянето на Услугите, с изключение на такива дейности, каквито може да бъдат необходими и поискани от ВЪЗЛОЖИТЕЛЯ;

**б)** да предаде на ВЪЗЛОЖИТЕЛЯ всички отчети/разработки/доклади, изготвени от него в изпълнение на Договора до датата на прекратяването; и

**в)** да върне на ВЪЗЛОЖИТЕЛЯ всички документи и материали, които са собственост на ВЪЗЛОЖИТЕЛЯ и са били предоставени на ИЗПЪЛНИТЕЛЯ във връзка с предмета на Договора.

**Чл.51.** При предсрочно прекратяване на Договора, ВЪЗЛОЖИТЕЛЯТ е длъжен да заплати на ИЗПЪЛНИТЕЛЯ реално изпълнените и приети по установения ред Услуги.

**Чл.52. (1)** ВЪЗЛОЖИТЕЛЯТ има право да прекрати Договора, с писмено предизвестие до ИЗПЪЛНИТЕЛЯ с предупреждение, че след изтичането на допълнително предоставен в предупреждението подходящ срок за изпълнение, ще счита Договорът за прекратен в следните случаи:

**1.** при забава на ИЗПЪЛНИТЕЛЯ в изпълнението на срока за изпълнение на обществената поръчка, съгласно чл. 2;

**2.** когато след изтичане на професионалните застраховки на ИЗПЪЛНИТЕЛЯ същите не бъдат незабавно подновени.

**(2)** ВЪЗЛОЖИТЕЛЯТ има право да прекрати Договора, с отправянето на писмено предизвестие до ИЗПЪЛНИТЕЛЯ, без да предоставя на ИЗПЪЛНИТЕЛЯ допълнителен подходящ срок за изпълнение на съответното договорно задължение, в следните случаи:

**1.** ако е налице системно неизпълнение от страна на ИЗПЪЛНИТЕЛЯ. За целите на Договора системно неизпълнение е налице, когато ВЪЗЛОЖИТЕЛЯТ установи неизпълнение на поне две задължения на ИЗПЪЛНИТЕЛЯ или когато ИЗПЪЛНИТЕЛЯ не изпълни точно или в срок едно и също задължение два пъти;

**2.** при съществено неизпълнение, на което и да е задължение на ИЗПЪЛНИТЕЛЯ по този Договор. За целите на Договора, съществено неизпълнение е неточното изпълнение, на които и да са задължения по Договора, в резултат на които е налице неизпълнение на Услугите.

**(3)** Във всички случаи на прекратяване/разваляне на Договора по вина на ИЗПЪЛНИТЕЛЯ, ВЪЗЛОЖИТЕЛЯТ усвоява като неустойка цялата Гаранция за обезпечаване на изпълнението на Договора.

**XI.ОБЩИ РАЗПОРЕДБИ**

Дефинирани понятия и тълкуване

**Чл.53. (1)** Освен ако са дефинирани изрично по друг начин в този Договор, използваните в него понятия имат значението, дадено им в ЗОП, съответно в легалните дефиниции в Допълнителните разпоредби на ЗОП или, ако няма такива за някои понятия – според значението, което им се придава в основните разпоредби на ЗОП.

**(2)** При противоречие между различни разпоредби или условия, съдържащи се в Договора и Приложенията, се прилагат следните правила:

1. специалните разпоредби имат предимство пред общите разпоредби;

2. разпоредбите на Приложенията имат предимство пред разпоредбите на Договора

Спазване на приложими норми

**Чл.54.** При изпълнението на Договора, ИЗПЪЛНИТЕЛЯТ и неговите подизпълнители е длъжен/са длъжни да спазва/т всички приложими нормативни актове, разпоредби, стандарти и други изисквания, свързани с предмета на Договора, и в частност, всички приложими правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право, съгласно Приложение № 10 към чл. 115 от ЗОП.

Конфиденциалност

**Чл.55. (1)** Всяка от Страните по този Договор се задължава да пази в поверителност и да не разкрива или разпространява информация за другата Страна, станала ѝ известна при или по повод изпълнението на Договора („**Конфиденциална информация**“). Конфиденциална информация включва, без да се ограничава до: обстоятелства, свързани с търговската дейност, техническите процеси, проекти или финанси на Страните, както и ноу-хау, изобретения, полезни модели или други права от подобен характер, свързани с изпълнението на Договора. Не се смята за конфиденциална информацията, касаеща наименованието на изпълнения проект, стойността и предмета на този Договор, с оглед бъдещо позоваване на придобит професионален опит от ИЗПЪЛНИТЕЛЯ.

**(2)** С изключение на случаите, посочени в ал.3 на този член, Конфиденциална информация може да бъде разкривана само след предварително писмено одобрение от другата Страна, като това съгласие не може да бъде отказано безпричинно.

**(3)** Не се счита за нарушение на задълженията за неразкриване на Конфиденциална информация, когато:

1. информацията е станала или става публично достъпна, без нарушаване на този Договор от която и да е от Страните;

2. информацията се изисква по силата на закон, приложим спрямо която и да е от Страните; или

3. предоставянето на информацията се изисква от регулаторен или друг компетентен орган и съответната Страна е длъжна да изпълни такова изискване;

В случаите по точки 2 или 3 Страната, която следва да предостави информацията, уведомява незабавно другата Страна по Договора.

**(4)** Задълженията по тази клауза се отнасят до ИЗПЪЛНИТЕЛЯ/съответната Страна, всички негови/нейни поделения, контролирани от него/нея фирми и организации, всички негови/нейни служители и наети от него/нея физически или юридически лица, като ИЗПЪЛНИТЕЛЯТ/съответната Страна отговаря за изпълнението на тези задължения от страна на такива лица.

Задълженията, свързани с неразкриване на Конфиденциалната информация остават в сила и след прекратяване на Договора на каквото и да е основание.

Публични изявления

**Чл.56.** ИЗПЪЛНИТЕЛЯТ няма право да дава публични изявления и съобщения, да разкрива или разгласява каквато и да е информация, която е получил във връзка с извършване на Услугите, предмет на този Договор, независимо дали е въз основа на данни и материали на ВЪЗЛОЖИТЕЛЯ или на резултати от работата на ИЗПЪЛНИТЕЛЯ, без предварителното писмено съгласие на ВЪЗЛОЖИТЕЛЯ, което съгласие няма да бъде безпричинно отказано или забавено.

Авторски права

**Чл.57. (1)** Страните се съгласяват, на основание чл.42, ал.1 от Закона за авторското право и сродните му права, че авторските права върху всички документи и материали, и всякакви други елементи или компоненти, създадени в резултат на или във връзка с изпълнението на Договора, принадлежат изцяло на ВЪЗЛОЖИТЕЛЯ в същия обем, в който биха принадлежали на автора. ИЗПЪЛНИТЕЛЯТ декларира и гарантира, че трети лица не притежават права върху изготвените документи и други резултати от изпълнението на Договора, които могат да бъдат обект на авторско право.

**(2)** В случай че бъде установено с влязло в сила съдебно решение или в случай че ВЪЗЛОЖИТЕЛЯТ и/или ИЗПЪЛНИТЕЛЯТ установят, че с изготвянето, въвеждането и използването на документи или други материали, съставени при изпълнението на този Договор, е нарушено авторско право на трето лице, ИЗПЪЛНИТЕЛЯТ се задължава да направи възможно за ВЪЗЛОЖИТЕЛЯ използването им:

1. чрез промяна на съответния документ или материал; или

2. чрез замяната на елемент от него със защитени авторски права с друг елемент със същата функция, който не нарушава авторските права на трети лица; или

3. като получи за своя сметка разрешение за ползване на продукта от третото лице, чиито права са нарушени.

**(3)** ВЪЗЛОЖИТЕЛЯТ уведомява ИЗПЪЛНИТЕЛЯ за претенциите за нарушени авторски права от страна на трети лица в срок до 10 (десет) дни от узнаването им. В случай, че трети лица предявят основателни претенции, ИЗПЪЛНИТЕЛЯТ носи пълната отговорност и понася всички щети, произтичащи от това. ВЪЗЛОЖИТЕЛЯТ привлича ИЗПЪЛНИТЕЛЯ в евентуален спор за нарушено авторско право във връзка с изпълнението по Договора.

**(4)** ИЗПЪЛНИТЕЛЯТ заплаща на ВЪЗЛОЖИТЕЛЯ обезщетение за претърпените вреди и пропуснатите ползи вследствие на окончателно признато нарушение на авторски права на трети лица.

Прехвърляне на права и задължения

**Чл.58.** Никоя от Страните няма право да прехвърля никое от правата и задълженията, произтичащи от този Договор, без съгласието на другата Страна. Паричните вземания по Договора и по договорите за подизпълнение могат да бъдат прехвърляни или залагани съгласно приложимото право.

Изменения

**Чл.59.** Този Договор може да бъде изменян само с допълнителни споразумения, изготвени в писмена форма и подписани от двете Страни, в съответствие с изискванията и ограниченията на ЗОП.

Нищожност на отделни клаузи

**Чл.60.** В случай, че някоя от клаузите на този Договор е недействителна или неприложима, това не засяга останалите клаузи. Недействителната или неприложима клауза се заместват от повелителна правна норма, ако има такава.

Уведомления

**Чл.61. (1)** Всички уведомления между Страните във връзка с този Договор се извършват в писмена форма и могат да се предават лично или чрез препоръчано писмо, по куриер, по факс, електронна поща.

**(2)** За целите на този Договор данните и лицата за контакт на Страните са, както следва:

1. За ВЪЗЛОЖИТЕЛЯ:
2. За ИЗПЪЛНИТЕЛЯ:

**(3)** За дата на уведомлението се счита:

1. датата на предаването – при лично предаване на уведомлението;

2. датата на пощенското клеймо на обратната разписка – при изпращане по пощата;

3. датата на доставка, отбелязана върху куриерската разписка – при изпращане по куриер;

3. датата на приемането – при изпращане по факс;

4. датата на получаване – при изпращане по електронна поща.

**(4)** Всяка кореспонденция между Страните ще се счита за валидна, ако е изпратена на посочените по-горе адреси (в т.ч. електронни), чрез посочените по-горе средства за комуникация и на посочените лица за контакт. При промяна на посочените адреси, телефони и други данни за контакт, съответната Страна е длъжна да уведоми другата в писмен вид в срок до 7 (седем) дни от настъпване на промяната. При неизпълнение на това задължение всяко уведомление ще се счита за валидно връчено, ако е изпратено на посочените по-горе адреси, чрез описаните средства за комуникация и на посочените лица за контакт.

**(5)** При преобразуване без прекратяване, промяна на наименованието, правноорганизационната форма, седалището, адреса на управление, предмета на дейност, срока на съществуване, органите на управление и представителство на ИЗПЪЛНИТЕЛЯ, същият се задължава да уведоми ВЪЗЛОЖИТЕЛЯ за промяната в срок до 7 (седем) дни от вписването ѝ в съответния регистър.

Приложимо право

**Чл.62.** За неуредените в този Договор въпроси се прилагат разпоредбите на действащото българско законодателство.

Разрешаване на спорове

**Чл.63.** Всички спорове, породени от този Договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в Договора или приспособяването му към нововъзникнали обстоятелства, ще се уреждат между Страните чрез преговори, а при непостигане на съгласие – спорът ще се отнася за решаване от компетентния български съд.

Екземпляри

**Чл.64.** Този Договор е изготвен и подписан в 3 (три)еднообразни екземпляра – по един за всяка от Страните.

Приложения:

**Чл.65.** Към този Договор се прилагат и са неразделна част от него следните приложения:

-Ценово предложение на ИЗПЪЛНИТЕЛЯ;

-Техническо предложение на ИЗПЪЛНИТЕЛЯ;

**ВЪЗЛОЖИТЕЛ:............................. ИЗПЪЛНИТЕЛ:...............................**

/арх.Анастас Карчев – / ................................................ /

Кмет на Община Свиленград/

Директор Дирекция “БФАИО” и

гл.счетоводител:....................................

/Валя Здравкова/

гл.юрисконсулт: .......................................

/Янка Грудева/